塗次答宣徽富公書意
作者：韓琦
朝代：宋

paragraphs: 臨并踰二朞，病慼居其半。
雖以志自勉，精識奈耗亂。
故於一道事，十六七不幹。
貪權莫即亂，罪大孰可逭。
納節求本邦，所幸脫誅竄。
君仁惻至誠，亟俾賢者換。
與公同心人，金固其利斷。
安然解印歸，萬喜無一惋。
爲別信宿來，書日慰愚懦。
張瑟久不調，易調猶未斷。
非才辱公知，處道誠一貫。
至於措置間，在理有殊判。
不當牽以私，經畫誤遠算。
願公新政條，布若星日燦。
害邊者剗除，垢俗者滌浣。
使茲全晉民，比屋競聳觀。
僕遠聞公爲，省過安敢憚。
雖有好事徒，議論烏得間。